Rozhodnutie komisie
z 3. júna 1999,
týkajúce sa dotazníka o povinnosti členských štátov podávať správy podľa článku 41 ods. 2 nariadenia Rady (EHS) č. 259/93
(oznámené pod číslom dokumentu C(1999) 1456)
(1999/412/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva [1], najmä na jeho článok 41 ods. 2,
so zreteľom na smernicu Rady 91/692/EHS z 23. decembra 1991 o štandardizácii a racionalizácii správ o vykonávaní určitých smerníc týkajúcich sa životného prostredia [2], najmä na jej článok 6,
(1) keďže článok 41 ods. 1 nariadenia (EHS) č. 259/93 vyžaduje, aby členské štáty pred koncom každého kalendárneho roku vypracovali správu v súlade s článkom 13 ods. 3 Bazilejského dohovoru a poslali ju sekretariátu Bazilejského dohovoru a jej kópiu Komisii;
(2) keďže článok 41 ods. 2 nariadenia (EHS) č. 259/93 ustanovuje, aby Komisia na základe týchto správ každé tri roky vypracovala správu o vykonávaní uvedeného nariadenia v spoločenstve a v jeho členských štátoch;
(3) keďže článok 41 ods. 2 nariadenia (EHS) č. 259/93 ustanovuje, že Komisia môže pre potreby vypracovania tejto správy vyžadovať ďalšie informácie v súlade s článkom 6 smernice 91/692/EHS;
(4) keďže nasledujúca trojročná správa sa bude týkať obdobia rokov 2000 až 2002 vrátane;
(5) keďže opatrenia stanovené v tomto rozhodnutí sú v súlade so stanoviskom výboru zriadeného v súlade s článkom 6 smernice 91/692/EHS,
PRIJALA TOTO ROZHODNUTIE:
Článok 1
Týmto sa prijíma dotazník týkajúci sa nariadenia (EHS) č. 259/93 uvedený v prílohe k tomuto rozhodnutiu.
Článok 2
1. Členské štáty musia používať dotazník uvedený v prílohe pri každoročnom poskytovaní informácií Komisii popri existujúcej povinnosti posielať podľa článku 41 ods. 1 nariadenia (EHS) č. 259/93 Komisii výtlačok ročnej správy podľa článku 13 ods. 3 Bazilejského dohovoru.
2. Ročné informácie poskytované na základe tohto dotazníka sa posielajú pred koncom každého kalendárneho roku za predchádzajúci kalendárny rok. Prvá správa vypracovaná na základe tohto dotazníka musí obsahovať údaje za rok 2000 a musí byť predložená pred koncom roku 2001.
Článok 3
Toto rozhodnutie sa prehodnotí v roku 2004 z hľadiska skúsenosti z vykonávania nariadenia (EHS) č. 259/93 na základe správ zhromaždených podľa tohto rozhodnutia.
Článok 4
Toto rozhodnutie je adresované členským štátom.
V Bruseli 3. júna 1999